  Майя Бывальцева Россиын куартолэзь праздникъёс вискысь куинь ужан нуналъёс – 6-тӥ, 7-тӥ но 8-тӥ – ужантэм луозы. Со сярысь 28-тӥ оштолэзе Владимир Путин кун кивалтэтлэн ёзчиосыныз но улосвыл тӧроосын онлайн амалэн кенешон дыръя вераз. Асьмеос тодӥськомы, огшоры югдурын но тросэз ӧй ужасалзы - огулъёс яке отпускъёс басьтысалзы. Нош али уката но кӧбератэк улыны яг яра. Соин ик та куинь нуналъёсты ужантэмен ялыны шонер луоз шуыса лыдъясько. Уждунэз утьыса. Озьы, вань куартолэзь праздникъёсты лыдэ басьтыса, ужантэм нуналъёс 11-тӥ куартолэзёзь кыстӥськозы Владимир Путин, Россилэн азьмуртэзРосси азьмуртлэн верамезъя, коронавирусъя югдур кунын секыт возиське, инфекци вӧлмонлэн тужгес лек вакытэз ортчымтэ на, черланы кышкытлык бадӟым. Озьы ик Владимир Путин улосвыл кивалтӥсьёслэн паськытатэм ужоскетъёссы кылё шуыса вераз. Со дыре ик пусйиз, котькуд улосвылын сюбегатон ужрадъёс интыысь югдуръя кутӥсько, но пумкылъянъёсты мылкыдлы сётӥськыса яке мукетъёслэсь адӟем карыса кутыны яг яра. Улосвылъёсын югдур пӧртэм, кытын ке выль чер ӝоггес но паськытгес вӧлмиз, кытчы ке бергес вуиз. Соин ик сюбегатон ужрадъёсты одӥг дыре дугдытыны уг яра, пусйиз Владимир Путин. 5-тӥ куартолэзьлы со кивалтэтэз, Роспотребнадзорез но Кун кенешез астэ ачид нимаз возён режимъёсысь люкетэн-люкетэн потонъя дэмланъёс дасяны куриз. Тодэ вайытом, Удмуртиын вылӥ дасьлыкъя режимез 18-тӥ южтолэзе ялӥзы, элькунлэн тӧроеныз кинюртэм косэмын сюбегатон ужрадъёс пусъемын вал. Выль коронавирус инфекциен черлам нырысетӥ учыръёс сярысь 22-тӥ южтолэзе тодмо луиз. 28-тӥ оштолэзьлы элькунын 218 висисьёс шараямын. Та югдурен герӟаськем вань иворъёс «Коронавирусъя югдур Удмуртиын» темаын. Тегъёс: Мерлык ВладимирПутин Удмуртия Россия коронавирус праздникъёс  